ประกันต่อรื้อเกณฑ์จ่ายน้ำท่วม
ยึดค่าเสียหายที่เกิดตามจริงลดได้30%ไม่ถึง4.8แสนล.
3 ส.ค. 2555

ยึดค่าเสียหายที่เกิดตามจริงลดได้30%ไม่ถึง4.8แสนล.
ประกันภัยต่อปรับเกณฑ์ประเมินความเสียหายน้ำท่วมใหม่ ยึดจ่ายตามจริง ลดค่าสินไหมได้ 30% คาดทั้งหมดจ่ายไม่ถึง 4.8 แสนล้านบาท
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ หรือไทยรี เปิดเผยว่า จากการที่ไทยรีและบริษัทรับประกันภัยต่อ หรือรีอินชัวเรอส์ ได้ปรับรูปแบบใหม่ ในการประเมินความเสียหายให้กับลูกค้าที่ได้รับผลกระทบจากน้ำท่วมใหญ่ปีที่ผ่านมา คาดว่าจะทำให้ค่าสินไหมปรับลดลงมาได้อีกประมาณ 30-40% จากยอดรวมทั้งหมดก่อนหน้านี้ที่ประมาณกันไว้ที่ 4.8 แสนล้านบาท 
สำหรับไทยรีเอง ปัจจุบันได้จ่ายค่าสินไหมน้ำท่วมไปแล้ว 30% ของยอดที่ต้องจ่ายทั้งหมด 1 หมื่นล้านบาท ซึ่งคาดว่าคงใช้เวลาประมาณ 1 ปี ถึง 1 ปีครึ่ง ถึงจะจ่ายค่าสินไหมได้ครบ 100% เนื่องจากความเสียหายที่เกิดจากธุรกิจหยุดชะงัก ต้องใช้เวลาประเมินนานกว่าความเสียหายประเภทอื่น 
“การรื้อเกณฑ์ประเมินค่าสินไหมใหม่ เพื่อให้เป็นมาตรฐานเดียวกันและยึดตามหลักปฏิบัติสากล ที่ให้การจ่ายค่าเสียหายนั้น ต้องจ่ายตามความเสียหายที่เกิดขึ้นจริง เพราะยอดค่าสินไหมครั้งนี้สูงมาก ทุกฝ่ายจึงต้องทำอย่างรอบคอบและระวังมากที่สุด ซึ่งหลังจากนี้ขบวนการจ่ายค่าสินไหมก็จะเร็วขึ้นกว่านี้” นายสุรชัย กล่าว 
ทั้งนี้ เหตุน้ำท่วมไม่ได้ทำให้ทรัพย์สินเสียหายทั้งหมด เช่น เครื่องจักรที่แช่อยู่ในน้ำ 2 เดือน ดูภายนอกสกปรก ประเมินเบื้องต้นคงเสียหายทั้งหมด แต่พอดูอย่างละเอียด พบว่าอุปกรณ์บางส่วนทนน้ำได้หรือเปลี่ยนแค่อุปกรณ์บางส่วน เครื่องจักรนั้นก็สามารถกลับมาใช้งานเป็นปกติได้ 
นอกจากนี้ หากจ้างผู้รับเหมาที่เป็นคนไทยแทนต่างชาติ ก็จะทำให้ค่าจ้างที่ต้องจ่ายลดลงไปอีก 40-50% ทั้งที่ได้คุณภาพงานออกมาใกล้เคียงกัน ซึ่งทั้งหมดนี้จะทำให้ค่าสินไหมที่ต้องจ่ายลดลงตามไปด้วย 
นายสุรชัย กล่าวว่า ตั้งแต่ต้นปีที่ผ่านมาไทยรียังไม่ได้รับประกันภัยต่อจากภัยน้ำท่วมอีก เนื่องจากยังไม่พร้อม โดยหันไปรับประกันภัยต่อลูกค้ารายย่อยแทน ซึ่งในช่วง 6 เดือนที่ผ่านมา ทำให้เบี้ยลูกค้ารายย่อยเติบโตถึง 90% ขณะที่เบี้ยรับรวมเติบโตประมาณ 10% เนื่องจากเบี้ยประกันภัยทรัพย์สินและน้ำท่วมหายไปมากด้วย ซึ่งไทยรีเริ่มปรับลดสัดส่วนประกันทรัพย์สินมาอย่างต่อเนื่อง เพราะขาดทุนมาตลอด จึงหันมารับรายย่อยมากขึ้นที่มีกำไรดีขึ้นกว่า 
อย่างไรก็ตาม ปัจจุบันไทยรีมีเบี้ยประกันทรัพย์สินประมาณ 5% จากเดิมมี 60% และเบี้ยรายย่อยมีประมาณ 70% ของเบี้ยประกันวินาศภัยทั้งหมด ซึ่งมีทั้งประกันสุขภาพ ประกันอุบัติเหตุส่วนบุคคล (พีเอ) ประกันรถยนต์ ประกันรถยนต์หรูที่มีทุนประกันสูง โดยคาดว่าจะขยายตลาดรายย่อยเพิ่มขึ้นอีก แต่จะควบคุมให้มีสัดส่วนอยู่ที่ประมาณ 75-80% เพื่อให้เกิดความสมดุลกับธุรกิจของไทยรีในปัจจุบัน